
Për një shtesë të numrit të punonjësve në misionin e republikës 
së shqipërisë pranë bashkimit Europian

Në mbështetje të nenit 100 të Kushtetutës dhe të neneve 5, pika 2, e 15 të ligjit nr.9095, datë 3.7.2003 “Për shërbimin e jashtëm të Republikës së Shqipërisë”, të nenit 29/1 të ligjit nr.8379, datë 29.7.1998 “Për hartimin dhe zbatimin e Buxhetit të Shtetit të Republikës së Shqipërisë”, dhe të neneve 7 e 14 të ligjit nr.9339, datë 21.12.200 “Për Buxhetin e Shtetit të vitit 2005”, me propozimin e Ministrit të Punëve të Jashtme, Këshilli i Ministrave

Vendosi:

1. Personelit të Misionit të Republikës së Shqipërisë pranë Bashkimit Europian, duke ruajtur strukturën që ka, i shtohen deri në 8 (tetë) punonjës për mbështetjen tekniko-sektoriale të procesit të integrimit të Shqipërisë në BE, në funksion të bashkërendimit të politikave integruese, përafrimit të legjislacionit vendas me atë të Bashkimit Europian dhe të bashkërendimit të ndihmës komunitare për këtë proces.
2. Këta punonjës të jenë nëpunës civilë të ministrive të linjës, që mbulojnë fushat e përqendruara në elementet kryesore të acquis communautaire, në zbatimin e marrëveshjes së Stabilizim-Asocimit, sipas përcaktimit të aneksit 1, që i bashkëlidhet këtij vendimi.
3. Punonjësit emërohen në këtë funksion nga Ministri i Punëve të Jashtme, në zbatim të nenit 20 të ligjit nr.9095, datë 3.7.2003 “Për shërbimin e jashtëm të Republikës së Shqipërisë”, me propozimin e ministrit përkatës dhe përzgjidhen nga nëpunësit civilë të këtyre ministrive, sipas kritereve të përcaktuara në aneksin 2, që i bashkëlidhet këtij vendimi.
4. Për periudhën e shërbimit në Mision, punonjësit gëzojnë të gjitha të drejtat e diplomatit, në përputhje me ligjin “Për shërbimin e jashtëm të Republikës së Shqipërisë”, por nuk përfitojnë gradë diplomatike.
5. Përshkrimi i punës, detyrat kryesore të secilit punonjës, duke u bërë pjesë e veprimtarisë së Misionit të Republikës së Shqipërisë pranë BE-së, dhe mënyrat e bashkërendimit ndërmjet aspektit diplomatik dhe tekniko-sektorial përcaktohen në udhëzimin e përbashkët të Ministrisë së Punëve të Jashtme dhe Ministrisë së Integrimit Europian me ministritë e linjës.
6. Këta punonjës të paguhen në mbështetje të vendimit nr.673, datë 11.9.2003 të Këshillit të Ministrave “Për të drejtat e punonjësve të përfaqësive diplomatike të Republikës së Shqipërisë në shtetet e huaja”, sipas gradës “sekretar i parë”.
7. Efektet financiare të shpenzimeve, që rrjedhin nga zbatimi i këtij vendimi, që për një vit buxhetor, për çdo punonjës, arrijnë deri në vlerën 9 054 400 (nëntë milionë e pesëdhjetë e katër mijë e katërqind) lekë, do të përballohen nga buxhetet vjetore të çdo ministrie të linjës. Ngarkohen Ministria e Punëve të Jashtme, Ministria e Financave dhe ministritë e linjës për hartimin e vendimit të Këshillit të Ministrave për rialokimin e fondeve, në përputhje me fillimin e punës nga punonjësit e emëruar.
8. Ngarkohen ministritë e linjës të propozojnë, me hyrjen në fuqi të këtij vendimi, nëpunësit që do të punojnë në Mision.
9. Ngarkohen Ministria e Punëve të Jashtme, Ministria e Integrimit Europian, Ministria e Financave, Ministria e Drejtësisë, Ministria e Bujqësisë dhe e Ushqimit, Ministria e Ekonomisë, Ministria e Mjedisit, Ministria e Punës dhe e Çështjeve Sociale, Ministria e Rendit Publik dhe Ministria e Transportit dhe e Telekomunikacionit të përgatisin e të miratojnë udhëzimet e përmendura në pikën 5 të këtij vendimi.
Ky vendim hyn në fuqi pas botimit në Fletoren Zyrtare.
Kryeministri
Fatos Nano















ANEKSI I

	INSTITUCIONI I PËRFAQËSUAR
	FUSHAT QË DO TË MBULOHEN


	Ministria e Drejtësisë
	- Sistemi gjyqësor: reforma e gjyqësorit pavarësia, transparenca, lufta kundër korrupsionit (trajnimit)
- Të drejtat e njeriut
- Lufta kundër korrupsionit
- Bashëpunimi gjyqësor në fushën civile dhe penale
- Lufta kundër krimit të organizuar dhe trafiqeve
- Legjislacioni tregtar
- Trajtimi i të dhënave personale

	
	

	Ministria e Bujqësisë dhe 
e Ushqimit
	- Organizimi i tregjeve bujqësore
- Shërbimet veterinare dhe fitosanitare
- Industria e agropërpunimit
- Siguria ushqimore
- Politikat strukturore
- Siguria e konsumatorit
- Produktet bujqësore
- Zhvillimi rural
- Tregu i tokës (lëvizja e lirë e kapitaleve)
- Politikat e peshkimit

	
	

	Ministria e Ekonomisë
	- Lëvizja e lirë e mallrave dhe e shërbimeve
- Detyrimet në kuadër të OBT-së
- Politikat mbi sipërmarrjet e mesme dhe të vogla
- Konkurrenca dhe ndihma shtetërore
- Legjislacioni tregtar

	
	

	Ministria e Financave

	- Bashkëpunimi doganor
- Lufta ndaj drogës, kontrabandës së vlerave kulturore, armëve të zjarrit etj.
- Bilanci i pagesave
- Procesi i liberalizimit
- Tatimi direkt dhe indirekt
- Bashkëpunimi administrativ dhe lufta ndaj evazionit tatimor
- Kontrolli financiar
- Lufta ndaj mashtrimit
- Buxheti dhe financat

	
	

	Ministria e Mjedisit
	- Legjislacioni horizontal
- Cilësia e ajrit
- Menaxhimi i mbetjeve
- Cilësia e ujit
- Mbrojtja e natyrës
- Kontrolli i mbrojtjes industriale
- Kimikatet dhe OMGJ-të
- Zhurmat nga automjetet dhe makineritë 
- Siguria bërthamore dhe mbrojtja nga rrezatimi
- Ndryshimet klimaterike
- Mbrojtja civile
- Politikat
- Bashkëpunimi ndërkombëtar

	Ministria e Punës dhe Çështjeve Sociale

	- Lëvizja e lirë e punëtorëve
- Legjislacioni i punës
- Sigurimet shoqërore
- Siguria dhe shëndeti në punë
- Fondi Social Europian
- Punësimi, mbrojtja sociale dhe dialogu social

	
	

	Ministria e Rendit Publik
	- Menaxhimi i kufirit
- Politikat e migracionit dhe azilit
- Krimi i organizuar dhe korrupsioni
- Bashkëpunimi policor
- Trafiku i njerëzve dhe i narkotikëve
- Pastrimi i Parave
- Terrorizmi

	
	

	Ministria e Transportit dhe 
e Telekomunikacionit
	- Transporti tokësor, detar, hekurudhor, ajror dhe i kombinuar
- Teknologjia e informacionit
- Telekomunikacioni




ANEKS II
KRITERET PËR PËRZGJEDHJEN E PËRFAQËSUESIT TË NJËSISË SË VEÇANTË NË MISIONIN E REPUBLIKËS SË SHQIPËRISË NË BASHKIMIN EUROPIAN

Nëpunësi i emëruar duhet:
- Të ketë mbaruar arsimin e lartë;
- Grada master në studime europiane dhe/ose ndërkombëtare përbën avantazh;
- Të ketë minimalisht 5 vjet eksperiencë pune të ngjashme në institucionin që përfaqëson;
- Të ketë aftësi në përgatitje raportesh, analizash, komunikim dhe prezantim;
- Të ketë njohuri shumë të mira në gjuhën angleze;
- Njohja e një gjuhe të dytë të BE përbën avantazh;
- Të përdorë programet bazë të punës në kompjuter;
- Të ketë aftësi të mira komunikuese dhe të punës në grup.


